Kristian Sheikki Laakso

Kristian Sheikki Laakso (s. Kristian Veli Laakso; 23. syyskuuta 1968 Helsinki) on suomalainen poliitikko ja perussuomalaisten kansanedustaja.
Ura.
Ennen valintaansa eduskuntaa Laakso toimi kierrätysalan yrittäjänä. Valintansa jälkeen hän ei ollut enää mukana Uudenmaan Autopurku Oy -nimisessä yrityksessä, jonka hänen vaimonsa omistaa. Hänellä oli aikaisemmin kuljetusyritys, joka meni konkurssiin. Yrityksestä jäi noin 200 000 euron velat. Hän perusti myös toiminimen Laaxon Sheikki, joka on järjestänyt romurallikisoja.
Politiikka.
Laakso oli ensi kertaa ehdolla itsenäisyyspuolueen listoilla vuoden 2015 eduskuntavaaleissa. Hän sai 1 159 ääntä eikä tullut valituksi. Vuoden 2017 kuntavaaleissa hän oli Suur-Kouvolan sitoutumattomien listalla, sai 572 ääntä ja tuli valituksi Kouvolan valtuustoon. Helmikuussa 2018 Laakso liittyi Kouvolan seudun Perussuomalaisten paikallisyhdistykseen. Hän luopui omasta aloitteestaan Kouvolan rakennus- ja ympäristölautakunnan jäsenyydestä, koska katsoi paikan kuuluvan edelleen sitoutumattomille. 
Laakso sai vuoden 2019 eduskuntavaaleissa 5 647 ääntä ja tuli valituksi eduskuntaan. Vuoden 2023 eduskuntavaaleissa hän sai 7635 ääntä ja tuli valituksi toiselle kaudelle.
Laakso oli joulukuun alussa 2024 aikeissa osallistua äärioikeistolaisena pidettyyn 612-soihtukulkueeseen presidentin itsenäisyyspäinvastaanoton sijasta mutta perui päätöksen sen saaman huomion vuoksi: ”Osallistumiseni on saanut mediassa omituiset mittasuhteet.” Asiaan otti kriittisesti kantaa muun muassa pääministeri Petteri Orpo. Puolueen puheenjohtaja Riikka Purra oli puolustanut aiemmin osallistumispäätöstä.
Näkemykset.
Arvot.
Laakso sijoittuu vaalikonevastausten perusteella keskusta-oikeistoon. "Ylen" vaalikoneessa Laakso sijoittuu arvoasteikolla vahvasti konservatiiviselle puolelle. "Helsingin Sanomien" vaalikoneen käyttämällä GAL–TAN-jakaumalla Laakson näkemykset ilmentävät kansalliskonservatismia (TAN). HS:n vaalikoneeseen Laakson antamissa näkemyksissä korostuu voimakkaimmin kansalliskonservatiiviset mielipiteet.
Yksityiselämä.
Laakso muutti nimensä virallisesti Kristian Sheikki Laaksoksi 1990-luvulla. Hän sai ”Sheikki”-lempinimensä työskennellessään teini-ikäisenä huoltoaseman bensapoikana. Laakso on toiminut yrittäjänä kierrätysalalla. Hänen aikaisempi yrityksensä ajautui konkurssiin, ja sen seurauksena hänellä on 84 ulosottomerkintää ja perittäviä saatavia 219 000€.
Laakso on voittanut romurallin Suomen-mestaruuden vuonna 1994 ja järjestää edelleenkin romurallitapahtumia.
Laakso ilmoitti vuonna 2023 hakevansa avioeroa vaimonsa kanssa. Heillä on kaksi yhteistä lasta ja molemmilla yksi lapsi aiemmista suhteistaan. Laakso on myös kahden lapsen isoisä.
Laakso tuomittiin tammikuussa 2024 sakkoihin virkamiehen vastustamisesta. Tuomio oli 20 päiväsakkoa ja 40 euron rikosuhrimaksu, jotka hänen tuloillaan tekivät yhteensä 1540 euroa. Hän oli vastustanut poliiseja Kouvolassa 2. joulukuuta 2023.
Vuonna 2025 Laakso puolusti mediassa poikaansa, joka on tuomittu lapsen seksuaalisesta hyväksikäytöstä. Laakson poika oli tekoaikaan 21–22-vuotias ja uhri oli 14–15-vuotias. Sheikki Laakso ilmoitti seisovansa poikansa rinnalla mahdollisesta tuomiosta riippumatta.